rabarberrod
Rabarberrod, rhizoma rhei, tørret jordstængel af forskellige Rheum-arter (se rabarber) hjemmehørende i Tibet og det vestlige Kina, hvor den har været anvendt medicinsk i over 4000 år. Den kan veje flere kg og eksporteres skåret i skiver, som gennembores og trækkes på snore fremstillet af yakoksehår.
Rabarberrod har været optaget i den danske farmakopé og blev anvendt som et bittermiddel ved diarré og andre mavegener.